ועדת העבודה, הרווחה והבריאות, כנסת 17, פרוטוקול מספר 300, 2007-11-06 13:30

יצחק גלנטי: שלום, אני פותח את ישיבת הוועדה.

יצחק גלנטי: אני הייתי שמח, לשמוע את נציגי משרד הבריאות.

שרון גוטמן: התיקון מתייחס לתוספות הקובעות את השאריות המותרות של חומר הדברה.

יצחק גלנטי: למה בכלל צריך תיקון.

שרון גוטמן: כל תקופה נערך עדכון של התוספות.

שרון גוטמן: העדכון האחרון נערך בשנת 2002.

יצחק גלנטי: כלומר, משנת 2002 ועד עכשיו לא חל שום שינוי.

שרון גוטמן: חל שינוי, מעדכנים את זה.

שרון גוטמן: השיעור המותר נקבע על סמך ממצאים טוקסיקולוגים וצורך חקלאי בשימוש בחומר.

שרון גוטמן: הצורך בעדכון התוספות נובע משינוי בסל החומרים המותרים לשימוש וכן מהערכות בטיחותיות חדשות.

שרון גוטמן: שינויים בנתונים הטוקסיקולוגים מחייבים הוצאת חומר משימוש, הגבלתו, הקטנת הרמה המותרת, או לעיתים, התרת רמה גבוהה יותר, כשיש הצדקה חקלאית.

יצחק גלנטי: אני עדיין רוצה להבין את הדברים.

יצחק גלנטי: כאשר באים ואומרים שצריך לבצע תיקון של משהו, אז או שיש מוצר חדש שבודקים אותו וקובעים על סמך הבדיקה שאכן היעילות שלו מצד אחד גבוהה יותר ומצד שני רמת הנזק שבו היא פחותה יותר.

יצחק גלנטי: אני מבין, שמשנת 2002 אולי הצטברו חומרים חדשים ולפי קוד אירופי או אמריקני סוכם שאכן החומרים האלה הם יותר יעילים וגורמים פחות נזק.

יצחק גלנטי: אז בא משרד החקלאות בשיתוף עם משרד הבריאות ומשנה את המינון של החומרים האלה בהתאם לתוצאות.

יצחק גלנטי: אני הייתי רוצה להציג את זה מהצד ההפוך.

יצחק גלנטי: כאשר אנחנו באים ואומרים שחומר מסוים גורם נזק לבריאות, צריך להיות מדד של אותו נזק.

יצחק גלנטי: איך אתם מודדים מתי אותו חומר גורם יותר או פחות נזק?

רינה ורסנו: אני אסביר.

רינה ורסנו: התוצאה שאתה רואה בתוספות נתקבלה לאחר עבודה של שתי ועדות שונות.

רינה ורסנו: ועדה אחת קשורה לאישור חומרים.

רינה ורסנו: אנו מקבלים תיקים טוקסיקולוגים הנוגעים לטוקסיקולוגיה לאדם ולסביבה, דנים על החומרים עצמם ומחליטים אם לאשר או לא לאשר אותם.

רינה ורסנו: בשלב השני ישנה ועדה של משרד החקלאות, אשר בודקת יעילות של חומרים, האם החומרים האלה נחוצים או לא נחוצים.

רינה ורסנו: כתוצאה משתי הוועדות האלה מאושר או לא מאושר חומר לשימוש.

רינה ורסנו: השלב השני הוא קביעת השארית המותרת שלא תזיק לאדם.

רינה ורסנו: בשלב הראשון אנו בודקים, האם בכלל החומר מותר לשימוש.

רינה ורסנו: בשלב השני נשאלת השאלה, איך וכמה על מנת שלא יהיה נזק לאדם.

יצחק גלנטי: מה נכלל במונח נזק?

רינה ורסנו: זה אומר שכל חומר, אפילו מלח, שיכול ברמה גבוהה להזיק מבחינה בריאות.

רינה ורסנו: החומרים המופיעים כאן הם חומרים קצת יותר חריפים ממלח, ולכן דרוש לקבוע רמה מסוימת אותה אדם יכול לצרוך מבלי שייגרם לו נזק לטווח הארוך.

יצחק גלנטי: את מדברת על האדם הממוצע.

רינה ורסנו: אנחנו לא מדברים על האדם הממוצע, אלא על כל אדם.

רינה ורסנו: טווח הביטחון שאנו לוקחים הוא טווח מאוד גדול.

רינה ורסנו: כלומר, אנו לוקחים בחשבון גם אוכלוסייה רגישה: ילדים ומבוגרים.

רינה ורסנו: במזון לתינוקות קבענו רמה הרבה יותר נמוכה מזו הרשומה כאן.

רינה ורסנו: פקטור הביטחון הוא מאוד גבוה, על מנת שגם לאנשים עם רגישויות מסוימות לא ייגרם נזק.

רינה ורסנו: כאשר קובעים רמה מותרת לחומרים שאושרו מבחינה טוקסיקולוגית לאדם ולסביבה, אנו מתחשבים בשני היבטים: ההיבט החקלאי ואת ההיבט הבריאותי.

רינה ורסנו: ההיבט החקלאי – קובעים מינון ומתי מותר לקטוף או לאסוף.

רינה ורסנו: בהיבט הבריאותי ישנו את הערך הטוקסיקולוגי.

רינה ורסנו: ערך טוקסיקולוגי מסביר לנו כמה מותר לנו לאכול מבלי שייגרם לנו נזק מאותו חומר הדברה לא מאותו גידול בלבד, אלא מסך הדיאטה שאתה אוכל במשך היום.

רינה ורסנו: אותו חומר יכול להיות גם בעגבנייה וגם במלפפון.

יצחק גלנטי: כלומר, על בסיס ספיגה יומי של הגוף.

רינה אשכנזי: במשך כל החיים.

רינה ורסנו: במשך כל החיים.

יצחק גלנטי: הכוונה היא לתוחלת החיים.

רינה ורסנו: כן.

רינה ורסנו: זה ערך טוקסיקולוגי שנקבע לכל חומר וחומר.

רינה ורסנו: כאשר יש לנו את שני המדדים האלה אנו קובעים, שבשארית איקס עם פקטור ביטחון מאוד גבוה זה מותר.

רינה ורסנו: אנו בודקים כמה מותר לך לצרוך למשך כל החיים מבלי שייגרם לך נזק.

רינה ורסנו: אז אתה קובע, כי כעבור 4 ימים מותר לך להפריש שארית מסוימת.

רינה ורסנו: אתה לוקחת את זה ובודק בסך הכל את החשיפה שלך לחומר מהדיאטה היומית שלך.

יצחק גלנטי: נניח שיש לי כרם ענבים.

יצחק גלנטי: חקלאי מסוים מרסס אותו על פי הקביעה של משרד החקלאות בריכוז מסוים של חומר מסוים, והוא קובע כי מרססים כאשר הגפן חונטת את הפרי ופעם שנייה חודש אחרי זה וכו'.

יצחק גלנטי: בסופו של דבר קובעים, כי שבועיים אחרי הריסוס האחרון ניתן יהיה לקטוף את הפרי כיוון שהרעילות של החומר פגה או מתמוססת, היא מפסיקה להיות בעלת השפעה קריטית על הגוף, אם אנו ניקח את זה באופן מצטבר לאורך חיי אדם.

יצחק גלנטי: אני רוצה לשאול, איך אנו יודעים שאדם איקס נפגע מחומר ווי, וכמה אנשים במשך השנה האחרונה נפגעו עקב קליטה של חומר ווי.

רינה אשכנזי: כאשר אתה קבעת את השארית המקסימאלית המותרת, אתה לקחת פקטור של 1,000, פקטור מקטין, ובצורה כזו ידעת להתייחס גם לפרטים הכי רגישים בכל האוכלוסייה.

יצחק גלנטי: עם קבוצת ביקורת שלא לקחה את זה.

רינה אשכנזי: כן.

רינה אשכנזי: כאשר פיתחו את החומר ועשו את כל המבחנים הטוקסיקולוגים, קבעו סף כמותי לאוכלוסייה לכל החיים.

רינה אשכנזי: אז אתה מפעיל פקטור מקטין, פקטור ביטחון, שמבטיח לך עוד יותר לא לחשוף את האוכלוסייה לנזק.

יצחק גלנטי: אני רוצה לשאול עוד שאלה.

יצחק גלנטי: אם אנו לוקחים חומר איקס ואנו קובעים את רמת הרעילות שלו, כשהוא עומד בפני עצמו אין בעיה.

יצחק גלנטי: אם אנו ניקח פרי אחר עם חומר הדברה אחר, האם לא תהיה השפעה של חומר איי על חומר בי?

יצחק גלנטי: הרי יש גם אפקט מצטבר והשפעה של חומר אחד על חומר שני.

יצחק גלנטי: האם הדברים האלה מדודים.

רינה ורסנו: הנושא הזה מופיע בתקינה הבינלאומית.

רינה ורסנו: כאשר אנו מדברים על חשיפה לטווח הארוך, ישנו פקטור ביטחון די גדול.

רינה ורסנו: אתה מדבר על הסנרגיסטיות, כי יכולה להיות הגברה של החומר.

רינה ורסנו: דנו בזה בארגון הבריאות העולמי, ואמרו שטווח הביטחון הקיים מניח את הדעת מבחינה טוקסיקולוגית שלא תהיה פגיעה באדם.

רינה ורסנו: יש רעילות לטווח הארוך, כאשר לחלק מן החומרים ישנה השפעה של רעילות לטווח הקצר.

רינה ורסנו: יש לנו גם מדדים טוקסיקולוגים לזה.

רינה ורסנו: זה נקרא מדד אקיוטי.

רינה ורסנו: כאשר נקבע המדד הזה לקחו גם בחשבון חומרים שיש להם מנגנון פעולה מאוד דומה.

רינה ורסנו: אז קבעו את האקיוט אחרי מבחנים שנעשו בבעלי חיים.

רינה ורסנו: בדקו גם את העניין של קבוצות חומרים, שעלולים להזיק יותר בגלל שיש להם מנגנון דומה.

רינה ורסנו: חשיפה לטווח הקצר צריכה להיות ברמה כל כך גבוהה יותר ממה שרשום כאן.

רינה ורסנו: בגלל זה אנו בודקים וקובעים את הרמות המותרות, כדי שלא תהיה חשיפה מעל המותר.

יצחק גלנטי: אנחנו לא נוכל להיכנס לכל הפרמטרים המקצועיים, ואנו נצטרך לקבל את הדין של אותה ועדה משותפת ביניכם.

איתי עצמון: רציתי לשאול, האם באמת הוקטנה כמות חומרי ההדברה במזון.

איתי עצמון: האם ישנה מגמה מאחורי התיקון הזה?

רינה אשכנזי: אנחנו משתדלים שיהיה לנו סל רחב מאוד של חומרים, כדי לענות לבעיות פרקטיות בשטח.

רינה אשכנזי: לא נשיג תוצאה חיובית מזה שיהיו חמישה חומרים בלבד, ואני אצור תנגודת לכל המזיקים.

רינה אשכנזי: באופן כללי במשך השנים אנו עומדים פחות או יותר על אותו מספר של חומרים פעילים.

רינה אשכנזי: מדובר בכמה מאות של חומרים.

רינה אשכנזי: המספר זהה גם בארצות הברית ובאירופה.

איתי עצמון: כלומר, אנו מיישרים קו עם העולם המערבי.

רינה אשכנזי: דברים מתחדשים, ולכן אנו מעוניינים שיהיה לנו סל רחב.

איתי עצמון: מדוע לקח 5 שנים להביא תיקון?

איתי עצמון: איך אתם מעדכנים במהלך 5 השנים האלה.

רינה אשכנזי: אתה צודק, צריך למצוא מנגנון יותר דינאמי לכל העדכונים, כי המציאות היא מאוד דינאמית.

רינה ורסנו: אנו דיברנו על זה, והחלטנו לעשות עדכון דחוף כל חצי שנה, כאשר פעם בתקופה אנו נעדכן.

יצחק גלנטי: האם יוצאות הנחיות למשתמשים בחומרים האלה רק כאשר יש תיקון, או גם לאורך השנים, כאשר חל שינוי בפרמטרים?

רינה אשכנזי: זה מופיע באתר שלנו.

יצחק גלנטי: ירצו ישתמשו, לא ירצו לא ישתמשו.

שרון גוטמן: ברגע שזו תוספת מתוך תקנה, אי אפשר להוציא חומר משימוש ללא חוק.

איתי עצמון: אבל בכל זאת אתם עושים את זה.

איתי עצמון: אם יש חומר מאוד מסוכן, ברור שאתם מוציאים אותו.

רינה ורסנו: זו הנקודה הראשית שלנו.

רינה ורסנו: זה לא מכוח התקנה.

יצחק גלנטי: זה לא מספיק שיש השפעה על מי שאוכל או מי שנוגע בחומר, השפעה ישירה של הטוקסיד על האדם שנמצא בסביבה, ישנה גם השפעה מצטברת של אותם חומרים גם בקרקע וגם במי תהום.

יצחק גלנטי: האם הקריטריונים לוקחים בחשבון את כל הפרמטרים האלה?

רינה אשכנזי: ד"ר ורסנו אמרה, שבתהליך רישוי החומרים יושבות שתי ועדות.

רינה אשכנזי: הוועדה הטוקסיקולוגית בוחנת את הבטיחות של החומר לאדם ולסביבה.

רינה אשכנזי: כאשר מגישים לנו תיק של חומר, זה כולל פרק סביבתי רחב מאוד ופרק של רעילות הומאנית.

יצחק גלנטי: האם יש גורם מהמשרד לאיכות הסביבה שמעורב בזה?

רינה אשכנזי: כן.

רינה אשכנזי: הוועדה הטוקסיקולוגית הזו היא ועדה סטטוטורית שבה יושבים 13 חברים נציגי המשרדים השונים: המשרד לאיכות הסביבה, משרד העבודה, משרד הבריאות, משרד החקלאות והמועצה לצרכנות.

רינה אשכנזי: יש מפתח מוגדר בתקנות.

רינה אשכנזי: השרים מינו את הנציגים שלהם בוועדה הזו.

יצחק גלנטי: תודה רבה.

יצחק גלנטי: אנו מאשרים את התקנות, ואני מקווה שתיקחו לתשומת לבכן את השאלות שהועלו כאן, על מנת לשפר את הדברים.

יצחק גלנטי: תודה רבה, הישיבה נעולה.